Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1702

1. Célok és feladatok A matematika tantárgyi tehetséggondozás kerettanterve kiemelten célozza meg a matematikai műveltségterület széleskörű és elmélyült megjelenítését, a matematikai kompetencia és vele párhuzamosan a többi kulcskompetencia sokoldalút fejlesztését a gimnázium négy éve alatt. A matematikatanítás kiemelt célja és feladata, hogy a tanulók önálló, rendszerezett, logikus gondolkodása kialakulhasson, és ennek fejlesztése jó hatékonysággal megtörténhessen. A tanulókban fokozatosan építhető ki és fejleszthető a matematika belső struktúrája (fogalmak, axiómák, tételek, bizonyítások elsajátítása), és a tanultak változatos területeken történő alkalmazása. A megérlelt és elmélyült tudás birtokában a tanulók az alkalmazásnak önálló, egyedi szintjére is elérnek, ha a tanterv lehetőséget ad a tehetségük kibontására, kibontakoztatására és fejlesztésére. Ez a tehetségfejlesztő tanterv ehhez a pedagógiai programhoz kíván segítséget adni, ajánlást nyújtani. Körültekintéssel kell fejleszteni a tanulók absztrakciós és szintetizáló képességét. Ez a fejlesztés sok esetben időigényes és egyénre szabott. A fogalmak lassú érlelésére, elmélyítésére ez a tanterv elegendő időt kíván biztosítani. A célszerű, új fogalmak alkotása, az összefüggések felfedezése és az ismeretek feladatokban való alkalmazása a kombinatív készséget is kialakítja, fejleszti a kreativitást, a problémahelyzetek önálló, megfelelő önbizalommal történő megközelítését, megoldását. A matematika a maga hagyományos és modern eszközeivel segítséget ad a természettudományok, az informatika, a technikai, a humán műveltségterületek, szakközépiskolákban a választott szakma ismeretanyagának tanulmányozásához, a mindennapi problémák értelmezéséhez, leírásához és kezeléséhez. A matematika tantárgy elsajátítása során a tanulók az elektronikus eszközök (zsebszámológép, számítógép, grafikus kalkulátor, Internet stb.) célszerű felhasználását is megismerik, alkalmazásukat elsajátítják. A matematikai kompetenciájuk kialakítása, fejlesztése ezzel hozzájárul a digitális kompetenciájuk fejlődéséhez is. A tehetségfejlesztés során a tanulók képessé válnak a pontos, kitartó, fegyelmezett munkára. Egyre inkább törekednek az önellenőrzésre, fontosnak tartják a várható eredmények becslését. A matematika tantárgyi tehetséggondozás kerettanterve lehetőséget biztosít a tanulók pozitív motiváltságának erősítésére, a tanulók önállóságának fejlesztésére. Ebben a törekvésben fontos terület a matematika alkalmazásának, eszköz jellegének sokoldalú bemutatása, és a tanításban való érvényesítése. A tananyag egyes részleteinek csoportmunkában való feldolgozása, a feladatmegoldások megbeszélése az együttműködési képesség, a kooperativitás, a kommunikációs képesség fejlesztésének, a reális önértékelés kialakulásának is fontos területe. 2008/177. szám Az általános iskolai tanításhoz-tanuláshoz képest a középiskola négy éve során egyre hangsúlyosabb a matematika tantárgy deduktív jellege, de továbbra sem nélkülözhető a szemléletre és tevékenységre épülő feldolgozás sem. A matematikatanításunk során fontos cél és pozitív motívációs eszköz annak megmutatása, hogy a matematika a kultúrtörténet része, a matematikai ismeretek birtokában lehetővé válik a világ mélyebb, tudományos megismerése, kutatása.Tudós életpályákkal való ismerkedés minta is lehet a tanulók számára saját életpályájuk megválasztásában. A matematikai ismeretek alkalmazása, s a megfelelően fejlett gondolkodás biztosítja több műveltségterület megfelelő szintű megértését, tanulását. A matematika tantárgyi tehetséggondozás kerettanterv kiemelt célja a tevékenységekkel megérlelt fogalmak kialakítása, majd ezek pontos, készség szintű tudása, az életkornak megfelelő matematikai nyelv egyre pontosabb, precízebb használata. A leírtak érdekében a gondolkodási módszereknek, illetve ezek fejlesztésének a matematika minden témakörében folyamatosan kell szerepelniük, előfordulniuk. A matematika tanulása nagymértékben segíti a helyes pályaválasztási irány megtalálását és reális megalapozását. A tanulók a tantervben megfogalmazott matematikai műveltségterület és kompetencia elsajátításával alkalmassá válnak az emelt szintű matematika érettségi vizsga sikeres letételére. A jól megalapozott és kellően kimunkált matematikai ismeretek birtokában lehetőségük nyílik az egyetemi tanulmányaik sikeres elvégzésére, tudományos pályákon tehetségük további fejlesztésére, kimunkálására is. Megnyílik számukra az egész életen át tanulás pozitív lehetősége. A matematikai kompetencia fejlesztése során a tanulókat felruházzuk azzal a képességgel, hogy alkalmazni tudják a matematika eredményeit, gondolkodásukat a matematikai gondolkodásban megismert igényesség is jellemezze. Követni és értékelni tudják az érvek láncolatát, indokolni tudják a kapott eredményeket. Tudnak a matematika nyelvén is kommunikálni, tudományos igénnyel választják ki mind az alkalmazási területeket, mind pedig a megfelelő segédeszközöket. A matematika tantárgyi tehetséggondozás kerettanterv új vonásai:

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes